22.8.2022
EL
Επίσημη Εφημερίδα της Ευρωπαϊκής Ένωσης
L 217/61
(58)
Στη συνάντηση με τις υπηρεσίες της Επιτροπής που πραγματοποιήθηκε στις 10 Απριλίου 2019, η οποία αναφέρεται στην αιτιολογική σκέψη 8 της παρούσας απόφασης, η Επιτροπή υπενθύμισε στην Πορτογαλία τα διαδικαστικά βήματα της τρέχουσας επίσημης διαδικασίας έρευνας καθώς και την αναληφθείσα από τον Σεπτέμβριο του 2017 δέσμευση αμοιβαίας συνεργασίας, η οποία είχε αποβεί άκαρπη έως τότε.
Επιπλέον, η Επιτροπή κάλεσε την Πορτογαλία να παράσχει τις ελλείπουσες πληροφορίες, σύμφωνα με την αιτιολογική σκέψη 64 της απόφασης κίνησης της διαδικασίας, ώστε οι υπηρεσίες της Επιτροπής να διαθέτουν πλήρες σύνολο πραγματικών στοιχείων/πληροφοριών σχετικά με το καθεστώς ZFM.
(59)
Με επιστολή της 24ης Απριλίου 2019 (71), προκειμένου να αντικρούσει την προκαταρκτική άποψη της Επιτροπής σχετικά με τον μη πρόσφορο χαρακτήρα των φορολογικών ελέγχων (72), η Πορτογαλία υπέβαλε στοιχεία σχετικά με τους φορολογικούς ελέγχους που διενεργήθηκαν, στο διάστημα από το 2015 έως το 2018, σε δικαιούχους του καθεστώτος ZFM (73).
Στο προαναφερθέν διάστημα, δρομολογήθηκαν [300-600] φορολογικοί έλεγχοι και ολοκληρώθηκαν [300-600] φορολογικοί έλεγχοι.
Οι αναφερθείσες φορολογικές διορθώσεις ανέρχονται σε περίπου [100-250] εκατ. EUR.
Η Πορτογαλία ανέφερε επίσης αποκλίσεις σχετικά με [100-300] φορολογικές δηλώσεις δικαιούχων του καθεστώτος ZFM.
Ωστόσο, όσον αφορά τους περατωθέντες φορολογικούς ελέγχους για το καθεστώς ZFM (Regime III), οι υποβληθείσες πληροφορίες δεν καθιστούσαν δυνατή τη διαπίστωση σχέσης μεταξύ των φορολογικών ελέγχων και των διορθώσεων που αναφέρθηκαν και των δύο ζητημάτων σε σχέση με τα οποία κινήθηκε η επίσημη διαδικασία έρευνας.
(60)
Επιπλέον, η Πορτογαλία αναγνώρισε ότι τα κριτήρια σχετικά με τη δημιουργία/διατήρηση θέσεων εργασίας θα πρέπει να αποσαφηνιστούν περαιτέρω, με στόχο την εξάλειψη κάθε αμφιβολίας σχετικά με την ερμηνεία τους, μέσω πρόληψης της κατάχρησης της σχετικής ενίσχυσης και θέσπισης περαιτέρω μέτρων που θα διασφαλίζουν ότι η καταμέτρηση των θέσεων εργασίας συμβάλλει στην κοινωνική και οικονομική ανάπτυξη της Μαδέρας (74).
Συναφώς, η Πορτογαλία υπέβαλε σχέδιο απόφασης («projeto de despacho da Vice-Presidência do Governo Regional da Madeira»), στο οποίο αποσαφηνίζεται η έννοια της «δημιουργίας θέσεων εργασίας» σύμφωνα με τους ορισμούς των ΚΓΠΕ 2007 (75).
(61)
Στο πλαίσιο αυτό, η Πορτογαλία αναγνώρισε ότι η θέσπιση νομοθετικών τροποποιήσεων στο καθεστώς ZFM ήταν αναγκαία για την αποφυγή δυνητικών καταχρήσεων.
Επιπλέον, η Πορτογαλία πρότεινε σύνολο νομοθετικών, κανονιστικών και ελεγκτικών μέτρων για το καθεστώς ZFM, σε σχέση με τα οποία ζήτησε τη συμφωνία της Επιτροπής μέσω σύστασης για την πρόταση κατάλληλων μέτρων προς το οικείο κράτος μέλος, βάσει του άρθρου 22 στοιχεία α) και β) του κανονισμού (ΕΕ) 2015/1589 του Συμβουλίου (76).
Εναλλακτικά, η Πορτογαλία πρότεινε την έγκριση των εν λόγω νομοθετικών τροποποιήσεων με απόφαση της Επιτροπής («υπό όρους απόφαση»), όπως προβλέπεται στο άρθρο 9 παράγραφος 4 του κανονισμού (ΕΕ) 2015/1589 (77).
(62)
Συναφώς, πέραν της αποσαφήνισης της έννοιας της «δημιουργίας θέσεων εργασίας» που αναφέρθηκε στην αιτιολογική σκέψη 60 της παρούσας απόφασης, η Πορτογαλία πρότεινε τις ακόλουθες τροποποιήσεις στη νομική βάση του καθεστώτος ZFM (78): i) την εξαίρεση των SGPS (79)· ii) τη διάθεση των εσόδων του φόρου εισοδήματος εταιρειών του καθεστώτος ZFM σε σκοπούς της πολιτικής για την υγεία και την εκπαίδευση· iii) τη θέσπιση ειδικής ρήτρας απαγόρευσης καταχρήσεων για το καθεστώς ZFM σύμφωνα με την οδηγία (ΕΕ) 2016/1164 του Συμβουλίου (80) για τις πρακτικές φοροαποφυγής που έχουν άμεση επίπτωση στη λειτουργία της εσωτερικής αγοράς όσον αφορά την ασυμφωνία στη μεταχείριση υβριδικών μέσων με τρίτες χώρες· και iv) τον καθορισμό κριτηρίων για τον προσδιορισμό φορολογουμένων μεγάλου πλούτου στη ZFM, των οποίων η φορολογική κατάσταση απαιτεί διαρκή παρακολούθηση από το Γραφείο της Ελεύθερης Ζώνης («Gabinete da Zona Franca») (81), συμπληρωματικά προς τις πράξεις φορολογικών ελέγχων που θα διενεργούνται σε ετήσια βάση.
(71) Επιστολή της Πορτογαλίας της 24ης Απριλίου 2019 (2019/055874).
(72) Αιτιολογικές σκέψεις 36, 44 και 45 της απόφασης κίνησης της διαδικασίας.
(73) Η έκθεση καλύπτει επίσης το Regime IV, το διάδοχο καθεστώς ZFM (2015-2020), το οποίο η Πορτογαλία εφαρμόζει από την 1η Ιανουαρίου 2015 βάσει του ΓΚΑΚ 2014.
(74) Επιστολή της Πορτογαλίας της 24ης Απριλίου 2019, σ. 4.
(75) Στόχος του σχεδίου απόφασης είναι να διασφαλίσει τα εξής: i) τη συνεκτίμηση της μερικής απασχόλησης μόνο αναλογικά προς τον αριθμό ωρών εργασίας («ισοδύναμο πλήρους απασχόλησης»), ii) τη σχέση μεταξύ του εργαζομένου και της περιοχής της Μαδέρας και iii) τη μη συμπερίληψη στον ορισμό της δημιουργίας και της διατήρησης θέσεων εργασίας μέσω προσωρινής εργασίας.
Εν αντιθέσει προς το πρώτο κείμενο του σχεδίου απόφασης που υποβλήθηκε στις 6 Απριλίου 2018, το παρόν κείμενο εφαρμόζεται επίσης στο Regime III (το «σχέδιο απόφασης του 2018» εφαρμοζόταν μόνο στο Regime IV).
(76) Κανονισμός (ΕΕ) 2015/1589 του Συμβουλίου, της 13ης Ιουλίου 2015, περί λεπτομερών κανόνων για την εφαρμογή του άρθρου 108 της Συνθήκης για τη λειτουργία της Ευρωπαϊκής Ένωσης (ΕΕ L 248 της 24.9.2015, σ. 9).
(77) Επιστολή της Πορτογαλίας της 24ης Απριλίου 2019, σ. 3.
(78) Το άρθρο 36 του EBF καλύπτει ζητήματα τα οποία εμπίπτουν στο πεδίο της αποκλειστικής νομοθετικής αρμοδιότητας του εθνικού κοινοβουλίου (δηλαδή φόρους και φορολογικά πλεονεκτήματα).
Βλέπε άρθρο 165 παράγραφος 1 σημείο i) του πορτογαλικού Συντάγματος.
Η Πορτογαλία αναγνώρισε ότι οι προτεινόμενες τροποποιήσεις με στόχο τη θέσπιση «νέου καθεστώτος» για τη ZFM απαιτούν περαιτέρω νομοθετικές πράξεις που θα εγκριθούν από το εθνικό κοινοβούλιο και δεν μπορούν να εφαρμοστούν απλώς και μόνο μέσω διοικητικών μέτρων.
Βλέπε επιστολή της Πορτογαλίας της 24ης Απριλίου 2019, σ. 4.
(79) Αιτιολογική σκέψη 36 της παρούσας απόφασης.
(80) Οδηγία (ΕΕ) 2016/1164 του Συμβουλίου, της 12ης Ιουλίου 2016, για τη θέσπιση κανόνων κατά πρακτικών φοροαποφυγής που έχουν άμεση επίπτωση στη λειτουργία της εσωτερικής αγοράς (ΕΕ L 193 της 19.7.2016, σ. 1).
(81) Κανονιστικό διάταγμα αριθ.
14/2015/M της 19ης Αυγούστου 2015.
Σύμφωνα με το άρθρο 8 παράγραφος 1, αποστολή του γραφείου είναι η παρακολούθηση και ο συντονισμός των δραστηριοτήτων που ασκούνται στη ZFM.